Ba rotloediwa go tlhokomela tikologo
Motshwarelela bogosi jwa Barolong, Kgosi Botiki Motshegare o kopile morafe wa gagwe go tlhokomela tikologo, bogolo jang malwapa. Kgosi Motshegare o buile jaana kwa moletlong wa go ipelela letsatsi la go phepafatsa tikologo mo kgaolong ya Borwa, le le neng le tshwaretswe kwa Goodhope bosheng. O tlhaloseditse morafe gore go botlhokwa go nna fa go leng phepa teng ka jalo ba tshwanetse go duelela gore matlakala a bone a tsewe ke khansele. O ne gape a ba gakololola gore ba nne le ditanka tsa matlakala gore motse wa bone o nne o le phepa. Kgosi o ne a supa gore e re le mororo bangwe ba itse ka go phepafatsa tikologo, banni ba tlhoka thuto e e tseneletseng. O supile gore bophepa bo botlhokwa, a tlhalosa gore fa motho a nna mo segotlong se see seng phepa, batho ba ka mo nyenya. O ba gakolotse fa lefatshe e le mpho ya Modimo, ka jalo gole botlhokwa gore ba tlhokomele tikologo. E rile a supa moono wa letsatsi mokwaledi wa khansele-potlana ya Goodhope Rre Robert Rabasimane a tlhalosa fa maikaelelo a letsatsi e le go tsibosa setshaba ka mosola wa go tlhokomela tikologo ya bone. Mme Rabasimane o tlhalositse gape fa ba tsile go lemoga le maiteko a ba a dirileng e le kgaolo go leka go phepafatsa tikologo. O tlhalositse gore go botlhokwa gore ba ka thusana jang go fedisa tiriso ya sekhakha se a supileng fa se tlatsa tikologo leswe. O supile fa matlakala a kgona go dirisiwa go itshetsa, a a fa sekai sa gore dikara tsa ditonki di ka thusa go phepafatsa tikologo ka go tsaya matlakala. Mookamedi wa kompone ya Encyclo, Rre Mothusi Mohutsiwa yo kompone ya gagwe e itebagantseng le go phepafatsa tikologo, o tlhalositse fa tiriso ya sekhakha e oka malwetse jaaka kankere. O tlhalositse fa e le boikarabelo jwa mongwe le mongwe go nna motlhokomedi wa tikologo, a tlatsa ka go gakolola botlhe gore jaaka puso e emisa tiriso ya sekhakha, ba obamele molao oo. BOKHUTLO